寄潁州顧子敦
作者：劉摯
朝代：宋

paragraphs: 念君去南州，歲月忽已掃。
豈無肺腑言，難爲音書道。
客來自汝陰，盡說太守好。
黄堂曰無事，仁政浹稚老。
承顔奉親歡，甘旨富魚稻。
時時過西湖，樽酒媚花鳥。
兒童爭拍手，共笑玉山倒。
都城亦何爲，風塵驚昏曉。
投身非所謀，養氣安能浩。
思君便便腹，中有無價寶。
昔者定交分，我已愧枯槁。
豈知鴻鵠飛，翩然異鶬鴇。
人生出處間，得失不在早。
君看松與桂，俱有歲寒操。
何時臨清觴，爲子傾懷抱。